Plaasaanvalle: Wanneer gaan u ophou swyg, mnr. die president?Pres. Cyril Ramaphosa. (Foto: GCIS) Die DA het opnuut ’n beroep op pres. Cyril Ramaphosa gedoen om sy stilswye rakende die toenemende aantal plaasaanvalle en ‑moorde in die land te verbreek. Dianne Kohler Barnard, LP en voorsitter van die DA se werkstroom oor landelike veiligheid, het Dinsdag in ’n verklaring gesê die opposisieparty het verlede week ’n debat van nasionale belang in die Nasionale Vergadering versoek wat plaasaanvalle en ‑moorde betref. Die regering het sedertdien nog geen aanduiding gegee of die probleem aandag gaan geniet nie. “Ongelukkig is dit nie vreemd vir ’n regering wat graag boere prys as hulle dit nodig het nie, maar nooit die boeregemeenskap help wanneer dit in ’n krisis is nie,” het Kohler Barnard gesê. Dié harde woorde kom te midde van nog ’n aanval vroeër vandag op ’n kleinhoewe in die Sinoville-omgewing, noord van Pretoria. Maroela Media het vroeër berig ’n bejaarde paar en ’n 45-jarige man is deur drie aanvallers oorval en aangerand. Die aanvallers het in die vroeë oggendure die huis binnegekom. Hulle het die kombuisdeur se staalhek gebreek. (Argieffoto: Maroela Media) Dit volg kort op twee plaasaanvalle oor die naweek in onderskeidelik Limpopo en die Vrystaat. Kohler Barnard wys in die verklaring daarop dat die Afrika-sentrum vir voedselsekerheid van mening is dat die onderliggende kwessie van voedselonsekerheid tot die styging in misdade op plase bydra. “Een ding wat mense van alle sosio-ekonomiese omstandighede in Suid-Afrika in gemeen het, is die feit dat byna niemand veilig voel in hul eie huise nie. Gewelddadige misdaad is wydverspreid, maar min misdade blyk so ’n swak reaksie van die regering te kry soos plaasaanvalle. “Die slagoffers van hierdie aanvalle word dikwels op die wreedste maniere gemartel en die meeste word as gelukkig beskou as hulle nie sterf nie. Tog bly die regering stil,” het Kohler Barnard gesê. Volgens die Transvaalse Landbou-unie (TLU SA) het sedert 1 April reeds 59 plaasaanvalle en 12 plaasmoorde in die land plaasgevind. “Geen moontlike oplossings is voorgelê nie en geen veldtogte is van stapel gestuur om die veiligheid van diegene in landelike gebiede te verseker of om daarby betrokke te raak nie,” het Kohler Barnard bygevoeg.